Virallinen lehti nro C 386 , 11/12/1998 s. 0088



KIRJALLINEN KYSYMYS E-1160/98 esittäjä(t): Roberta Angelilli (NI) komissiolle (24. huhtikuuta 1998) Aihe: Järjestäytyneen rikollisuuden osallistuminen jätteiden laittomaan hävittämiseen Etelä-Laziossa Italian lehdistössä on jo jonkin aikaa uutisoitu tapauksista, joissa myrkyllisiä tai vaarallisia jätteitä on löydetty laittomilta kaatopaikoilta Laziossa, joka on nykyisin Italian alueista tapahtuu nykyisin kolmanneksi eniten jätteiden hävittämiseen liittyvää laitonta toimintaa. Tällaista toimintaa tapahtuu erityisesti Rooman, Latinan ja Frosinonen alueilla. Italian parlamentin jätehuoltoa käsittelevän tutkintavaliokunnan puheenjohtaja Massimo Scalia myöntää, että ei ole tiedossa, missä noin 60 % edellä mainittuihin kategorioihin luokiteltavista jätteistä hävitetään. Vuosina 1994-1997 todettiin 36 633 rikosluonteista tai hallinnollista rikkomusta ja kirjattiin sellaisiin yrityksiin kohdistuneita uhkailuja, jotka huolehtivat laillisesti jätteiden hävittämisestä lakien ja Euroopan yhteisön direktiivien säännösten mukaisesti. Rikollisten järjestöjen on todistettavasti todettu osallistuneen tähän laittomaan toimintaan. Useiden käynnissä olevien tutkimusten kohteena on edellä mainituilla alueilla tapahtunut 500 000 tonnin laiton hävittäminen. Voiko komissio edellä esitetyn perusteella vastata seuraaviin kysymyksiin: 1. Eikö komissio katso tehtäväkseen kehottaa Italian viranomaisia, erityisesti ympäristöministeriötä ja Lazion aluehallintoa, suorittamaan tiukempaa valvontaa yhteisön direktiivien 91/156/ETY(1), 91/689/ETY(2), 94/62/EY(3) mukaisesti? 2. Mikä on komission näkemys järjestäytyneen rikollisuuden osallistumisesta jätteiden, erityisesti myrkyllisten ja vaarallisten jätteiden, laittomaan hävittämiseen laajemmassa eurooppalaisessa mittakaavassa? 3. Onko komissio laatinut asiaa koskevia asiakirjoja? 4. Onko komissio jo tutkinut ja käsitellyt tätä ongelmaa edellä mainittujen alueiden osalta? Jos on, minkä alueiden? Komission jäsenen Ritt Bjerregaardinkomission puolesta antama vastaus (16. kesäkuuta 1998) Yhteisön tasolla ei ole lainsäädäntöä, joka koskisi nimenomaan järjestäytyneen rikollisuuden osuutta jätteiden laittomassa ja sääntöjen vastaisessa käsittelyssä, koska tämä on jäsenvaltioiden asia. Jätteiden laiton käsittely on kuitenkin selvästi kielletty jätteistä annetussa direktiivissä 91/156/ETY, vaarallisista jätteistä annetussa direktiivissä 91/689/ETY ja pakkauksista ja pakkausjätteistä annetussa direktiivissä 94/62/EY. Komission tehtävä on varmistaa, että yhteisön oikeutta ja siten myös edellä mainittuja direktiivejä noudatetaan. Tämän mukaisesti komissio onkin jo aloittanut EY:n perustamissopimuksen nojalla yhteisön jäteoikeuden rikkomisesta johtuvan menettelyn Italiaa vastaan. Tarkempia tietoja asiasta saa komission vastauksesta arvoisan parlamentin jäsenen esittämään kysymykseen E-3412/97(4). Parlamentin jäsenen toimittamien vähäisten tietojen perusteella komissio ei voi tehdä selviä päätelmiä mainituista ongelmista. Yleisesti ottaen hylätyt (ja siinä mielessä laittomat) vaaralliset jätteet ovat kansallisen ja yhteisön lainsäädännön vastaisia, minkä lisäksi niillä voi olla huomattavia ympäristövaikutuksia. Komissio on samaa mieltä siitä, että tällaisten tilanteiden syntyminen on estettävä, ja katsoo, että asiaan olisi tällöin puututtava välittömästi tehokkailla toimenpiteillä, jotta estettäisiin kielteiset ympäristövaikutukset, joiden seuraukset voivat joskus olla peruuttamattomia. Voidakseen puuttua jäsenvaltion toimintaan yhteisön oikeuden puutteellisen soveltamisen vuoksi, komissio tarvitsee kuitenkin yksityiskohtaiset ja tarkat tiedot kyseistä tapauksesta (perustellut tosiseikat ja tarkat paikat). Parlamentin jäsentä pyydetään toimittamaan tarkat ja konkreettiset tiedot, joiden perusteella komissio voi aloittaa asian tutkimisen. Jäsenvaltiot ovat luoneet ympäristölainsäädännön voimaan saattamista ja täytäntöönpanoa edistävän epävirallisen verkoston (IMPEL), jolla pyritään valvomaan jätteiden laittomia rajat ylittäviä kuljetuksia ja johon kuuluu myös syytetoimien kehittämistä ympäristöalalla käsittelevä työryhmä. IMPEL harkitsee nyt, voisiko se puuttua ympäristörikoksiin myös laajemmassa mittakaavassa. Komissio osallistuu IMPELin toimintaan. IMPEL on laatinut jätteiden rajat ylittävistä kuljetuksista raportin nimeltään "TFS-2 project transfrontier shipment of waste, final report concerning European co-operation on the enforcement of Community Regulation (EEC) 259/93 on transfrontier shipments of waste - May 1996" (TFS-2-hanke jätteiden rajat ylittävistä kuljetuksista, loppuraportti eurooppalaisesta yhteistyöstä jätteiden rajat ylittävistä kuljetuksista annetun asetuksen (ETY) 259/93 täytäntöön panemiseksi - toukokuu 1996). Komissio lähettää tämän raportin suoraan parlamentin jäsenelle ja parlamentin sihteeristölle. Komissio ei ole tehnyt tutkimuksia tai selvityksiä parlamentin jäsenen mainitsemia alueita koskevista ongelmista. (1) EYVL L 78, 26.3.1991, s. 32. (2) EYVL L 377, 31.12.1991, s. 20. (3) EYVL L 365, 31.12.1994, s. 10. (4) EYVL C 158, 25.5.1998.